KIRJALLINEN KYSYMYS E-3009/00

esittäjä(t): Monica Frassoni (Verts/ALE) komissiolle

(26. syyskuuta 2000)

Aihe: Rakennushankkeet ja vesiviljely Bosassa ja Villanova Monteleonessa Sardiniassa

Bosan kunnassa (Nuoron maakunnassa), S'Abba Druchen ja Torre Argentinan paikkakunnilla toteutetaan parhaillaan yksityisiä matkailualan hankkeita (pysäköintialueita, palveluja ym.) ja alueella suunnitellaan toteutettavan vielä muitakin rakennushankkeita. Saman kunnan alueella sijaitsevien Managun ja Cano Marrargiun paikkakuntien edustalle ollaan rakentamassa 30 hehtaarin laajuista kalanviljelylaitosta. Myös toinen, noin 300 000 kuutiometrin suuruinen matkailualaan liittyvä rakennushanke on suunnitteilla Poglinan rannikkopaikkakunnalla Villanova Monteleonen kunnassa (Sassarin maakunnassa). Kaikki nämä hankkeet koskevat Bosan ja Algheron välistä rannikkoa, joka on yksi harvoista Välimeren vielä nykyäänkin puhtaista ja luonnonvaraisista rannikoista ja joka on luonnonvaraisista linnuista annetulla direktiivillä 79/409/ETY(1) ja luontotyypeistä annetulla direktiivillä 92/43/ETY(2) suojellun hanhikorppikotkan pesimisaluetta. Koko rannikkokaistale kuuluu yhteisön direktiivin 92/43/ETY mukaisesti arvokkaaksi määriteltyyn alueeseen takamaa ja rannikko Bosan, Capo Marrargiun ja Porto Tangonen välillä (koodi ITB000041). Yhdellekään yllä

mainituista aiotuista hankkeista ei ole tehty erityistä direktiiviin 92/43/ETY perustuvaa ympäristövaikutusten arviointia eikä myöskään ympäristövaikutusten arviointia direktiivin 97/11/EC(3) liitteen II 1 kohdan f alakohdan ja 12 kohdan c alakohdan mukaisesti.

Onko komissio perillä yllä mainituista asioista? Mihin toimiin komissio aikoo ryhtyä kyseisen Euroopan yhteisön arvokkaaksi määrittelemän alueen säilyttämiseksi ja aluetta koskevien hankkeiden ympäristövaikutusten arvioimiseksi?

Voisiko komissio ilmoittaa, saako kyseinen luonnonvarainen alue yhteisön rahoitusta ja saavatko mainitut rakennus- ja vesiviljelyhankkeet yhteisön rahoitusta tai ovatko ne hakeneet sitä?

Aikooko komissio käyttää jäsenyysvelvoitteen noudattamatta jättämistä koskevaa menettelyä Italiaa vastaan siksi, että maa ei ole noudattanut direktiivejä 79/409/ETY, 92/43/ETY ja 97/11/ETY?

(1) EYVL L 103, 25.4.1979.

(2) EYVL L 206, 22.7.1992.

(3) EYVL L 73, 14.3.1997.

Margot Wallströmin komission puolesta antama vastaus

(15. marraskuuta 2000)

Lomakylät, matkailupalvelut ja -rakenteet, pysäköintialueet ja kalojen tehoviljelyä harjoittavat laitokset kuuluvat 3. maaliskuuta 1997 annetun direktiivin 97/11/EY liitteen II soveltamisalaan; kyseisellä direktiivillä muutetaan tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua direktiiviä 85/337/ETY(1).

Muutetun direktiivin 4 artiklan 2 kohdassa säädetään: Jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta a) tapauskohtaisesti selvittämällä tai b) jäsenvaltioiden asettamien raja-arvojen tai valintaperusteiden avulla, arvioidaanko tämä hanke 510 artiklan mukaisesti. Jäsenvaltiot voivat päättää molempien a ja b kohdassa mainittujen menettelyjen soveltamisesta.

Aluetta ITB000041 Entroterra e zona costiera tra Bosa, Capo Marrargiu e Porto Tangone on ehdotettu yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla. Lisäksi se kuuluu tärkeisiin lintualueisiin, joita koskeva rikkomisesta johtuva menettely on parhaillaan käynnissä Italiaa vastaan siitä syystä, että se ei ole nimennyt riittävästi luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY tarkoitettuja erityisiä suojelualueita.

Direktiivin 79/409/ETY mukaan luokiteltaviksi soveltuvia alueita on kohdeltava samalla tavoin riippumatta siitä, onko ne luokiteltu virallisesti vai ei. Siksi komissio katsoo, että direktiivin 92/43/ETY 6 artiklan 2, 3 ja 4 kohdan säännöksiä, joilla korvataan direktiivin 79/409/ETY 4 artiklan 4 kohdan ensimmäisen virkkeen säännökset, on sovellettava erityisiin suojelualueisiin tai alueisiin, jotka pitäisi luokitella erityisiksi suojelualueiksi, direktiivin 92/43/ETY voimaantulopäivästä alkaen. Edellä mainittua artiklaa olisi siis sovellettava täysimittaisesti kaikkiin suunnitelmiin ja hankkeisiin, joilla on todennäköisesti merkittäviä vaikutuksia tähän alueeseen.

Tässä erityistapauksessa komissio, joka ei ole ollut tietoinen parlamentin jäsenen selostamasta tilanteesta, aikoo ryhtyä tarvittaviin toimenpiteisiin kerätäkseen asiasta yksityiskohtaisia tietoja ja varmistaakseen yhteisön lainsäädännön noudattamisen.

Parlamentin jäsenen mainitsemat hankkeet eivät saa rakennerahastoista osarahoitusta.

(1) EYVL L 175, 5.7.1985.